钦定古今图书集成/理学汇编/文学典/第150卷 > 《徐师曾文体明辩》 > 《再跋参政龚公陛辞奏槁》前人
## 钦定古今图书集成/理学汇编/文学典/第150卷 > 《徐师曾文体明辩》 > 《再跋参政龚公陛辞奏槁》前人

始，予得龚公《陛辞奏草》，而记其本末，以解听者之惑，
然犹以未及见其真笔为恨者，非予有所疑于公之
言，盖虑世之不能无疑于予言也。今年复过莆中，公
之二子及其孙堪复以此轴见示，涂乙点定，手笔粲
然，而其指意审重详密，又与江西奏札实相表里。于
此足以见公平生之言未尝少变，而彼谮人者，真可
以畀豺虎，而犹惧其不之食也。欧阳子曰：“后世苟不
公，至今无圣贤。”盖天下之事，必至于久，而后是非之
实可见。此君子之立言制行，所以不屑流俗一时之
毁誉，而唯欲其无所愧悔于吾心也。既感其事，因复
书前说之后，以著吾言之不妄，庶几秉南董之笔者
犹有考云。